รัฐบาลไทย-ข่าวทำเนียบรัฐบาล-นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานในพิธีลงนามจ้างที่ปรึกษา
วันอังคารที่ 2 มีนาคม 2564
นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานในพิธีลงนามจ้างที่ปรึกษา
เพื่อศึกษาความเหมาะสม ออกแบบเบื้องต้น ประเมินผลกระทบสิ่งแวดล้อม และวิเคราะห์รูปแบบโมเดลการพัฒนาการลงทุน โครงการพัฒนาโครงสร้างพื้นฐานด้านการคมนาคมขนส่ง เพื่อพัฒนาระเบียงเศรษฐกิจภาคใต้ เพื่อเชื่อมโยงการขนส่งระหว่างอ่าวไทยและอันดามัน
นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานในพิธีลงนามสัญญาจ้างที่ปรึกษาเพื่อศึกษาความเหมาะสม ออกแบบเบื้องต้น ประเมินผลกระทบสิ่งแวดล้อม และวิเคราะห์รูปแบบโมเดลการพัฒนาการลงทุนโครงการพัฒนาโครงสร้างพื้นฐานด้านการคมนาคมขนส่ง เพื่อพัฒนาระเบียงเศรษฐกิจภาคใต้ เพื่อเชื่อมโยงการขนส่งระหว่างอ่าวไทยและอันดามัน โดยมี นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม นางสุขสมรวย วันทนียกุล เลขานุการรัฐมนตรีว่าการกระทรวงคมนาคม นายชยธรรม์ พรหมศร ปลัดกระทรวงคมนาคม นายพิศักดิ์ จิตวิริยะวศิน และนายอานนท์ เหลืองบริบูรณ์ รองปลัดกระทรวงคมนาคม พร้อมด้วยหัวหน้าหน่วยงานในสังกัดกระทรวงคมนาคม เข้าร่วมพิธีดังกล่าว ในวันที่1 มีนาคม 2564 ณ ห้องราชดําเนิน กระทรวงคมนาคม
นายศักดิ์สยาม ชิดชอบ กล่าวว่า รัฐบาลภายใต้การนําของ พลเอกประยุทธ์ จันทร์โอชา นายกรัฐมนตรีได้มุ่งมั่นพัฒนาโครงข่ายคมนาคมขนส่งทั่วประเทศอย่างบูรณาการ ทั้งทางบก ราง น้ํา และอากาศ เพื่อขับเคลื่อนเศรษฐกิจและสร้างความอยู่ดีกินดีให้กับประชาชน โดยในปี 2564 กระทรวงฯ ได้เดินหน้าพัฒนาโครงสร้างพื้นฐาน และบริการด้านคมนาคมในเชิงรุกมุ่งเน้นการบูรณาการระหว่างรูปแบบการขนส่ง และการกํากับดูแลการพัฒนาระบบคมนาคมให้มีความสะดวก ปลอดภัย ตรงเวลา และราคาสมเหตุสมผล เพื่อคุณภาพชีวิตที่ดีของประชาชน สนับสนุนการพัฒนาประเทศอย่างยั่งยืน ซึ่งปัจจุบันการขนส่งสินค้าระหว่างไทยกับกลุ่มประเทศทางด้านมหาสมุทรอินเดียต้องเปลี่ยนถ่ายสินค้าทั้งนําเข้าและส่งออกผ่านช่องแคบมะละกา สาธารณรัฐสิงคโปร์ ซึ่งเส้นทางดังกล่าวเป็นเส้นทางอ้อม มีระยะทางไกล การจราจรทางน้ําคับคั่ง และมีความหนาแน่นของปริมาณเรือสูงถึง 100,000 ลําต่อปี คาดว่าในปี 2567 การรองรับปริมาณเรือผ่านช่องแคบมะละกาจะเต็มศักยภาพ และคาดการณ์ว่าในปี 2593 ปริมาณเรือที่ผ่านจะมีความหนาแน่นเพิ่มขึ้นอีก 4 เท่า จึงได้สั่งการให้สํานักงานนโยบายและแผนการขนส่งและจราจร (สนข.) ดําเนินการว่าจ้างที่ปรึกษา ประกอบด้วย บริษัท ทีมคอนซัลติ้งเอนจิเนียริ่ง แอนด์ แมเนจเมนท์ จํากัด (มหาชน)บริษัท ดีเคด คอนซัลแตนท์ จํากัด บริษัท พีเอสเค คอนซัลแทนส์ จํากัด บริษัท อินเด็กซ์ อินเตอร์เนชั่นแนล กรุ๊ป จํากัด (มหาชน) บริษัท ยูไนเต็ดแอนนาลิสต์ แอนด์ เอ็นจิเนียริ่งคอนซัลแตนท์ จํากัด และบริษัท ดาวฤกษ์คอมมูนิเคชั่นส์ จํากัด ศึกษาความเหมาะสม ออกแบบเบื้องต้น ประเมินผลกระทบสิ่งแวดล้อมและวิเคราะห์รูปแบบโมเดลการพัฒนาการลงทุน (Business Development Model) การพัฒนาโครงสร้างพื้นฐานด้านการคมนาคมขนส่ง
เพื่อพัฒนาระเบียงเศรษฐกิจภาคใต้ เพื่อเชื่อมโยงการขนส่งระหว่างอ่าวไทยและอันดามัน (Land bridge) ซึ่งเป็นหนึ่งในโครงการพัฒนาโครงสร้างพื้นฐานและบริการด้านคมนาคม โดยมีขอบเขตการศึกษา ประกอบด้วย
1) ดําเนินการศึกษาความเหมาะสมทางเศรษฐกิจ การเงิน วิศวกรรม สังคม
2) ออกแบบรายละเอียดเบื้องต้นและประเมินผลกระทบสิ่งแวดล้อม (EIA)
3) จัดทํารายงานการศึกษาและวิเคราะห์โครงการ
4) วิเคราะห์จัดทํารูปแบบการพัฒนาและการลงทุน
และ5) สร้างความเข้าใจพร้อมรับฟังความคิดเห็นอย่างรอบด้านตลอดระยะเวลาดําเนินงาน
คาดว่าจะดําเนินการศึกษาแล้วเสร็จภายในปี 2565 ทั้งนี้กระทรวงฯ จะบูรณาการรูปแบบการขนส่งเชื่อมโยง 2 ท่าเรือ ได้แก่ ท่าเรือระนองแห่งใหม่ และท่าเรือชุมพร โดยออกแบบให้เป็นท่าเรือที่ทันสมัย หรือ Smart Port ควบคุมการบริหารจัดการด้วยระบบ Automation รวมทั้งการพัฒนาทางหลวงพิเศษระหว่างเมือง (Motorway) และรถไฟทางคู่ ตลอดจนวางระบบการขนส่งทางท่อ โดยทําการก่อสร้างไปพร้อมกันในพื้นที่เดียวกันเพื่อให้สอดคล้องตามแผนบูรณาการทางหลวงพิเศษระหว่างเมืองเชื่อมต่อแนวเส้นทางรถไฟทางคู่ (MR-MAP) ซึ่งจะช่วยลดผลกระทบ
จากการเวนคืนที่ดินของภาคประชาชน ประมาณการวงเงินลงทุนทั้งโครงการประมาณ 100,000 ล้านบาท ซึ่งจะให้เอกชนเข้าร่วมลงทุนกับภาครัฐในรูปแบบ PPP เมื่อโครงการดังกล่าวดําเนินการแล้วเสร็จจะสามารถลดระยะเวลาการขนส่งทางเรือประมาณ 2 วัน ซึ่งจะทําให้ประเทศไทยกลายเป็นศูนย์กลางการขนส่งทางน้ําของภูมิภาคในอนาคต และช่วยเปิดเส้นทางเดินเรือแห่งใหม่ของมหาสมุทรอินเดียและมหาสมุทรแปซิฟิก ส่งเสริมการเจริญเติบโตทางเศรษฐกิจ พร้อมยกระดับคุณภาพชีวิตของประชาชน ช่วยสร้างโอกาส สร้างงาน และรายได้เพิ่มขึ้น สอดคล้องกับยุทธศาสตร์การพัฒนาระบบคมนาคมขนส่งของไทย ระยะ 20 ปี (พ.ศ. 2561 - 2580) ซึ่งเน้นการเพิ่มประสิทธิภาพการขนส่ง (Transport Efficiency) เพื่อลดต้นทุนโลจิสติกส์และเพิ่มขีดความสามารถในการแข่งขันของประเทศทั้งยังเป็นการพัฒนาการขนส่งที่เป็นมิตรกับสิ่งแวดล้อม (Green and Safe Transport) โดยใช้เทคโนโลยีและการบริหารจัดการที่มีประสิทธิภาพในการดําเนินการ (Innovation and Management) เพื่อมุ่งสู่การขนส่งที่ยั่งยืน (Sustainable Transport) ต่อไป